
Közszereplők tűrési kötelezettsége a véleménynyilvánítás szabadsága tükrében

Kulcsszavak: véleménynyilvánítás; alapjog; korlátozás; közszereplők; jogvédelem
A véleménynyilvánítás szabadsága a kommunikációs jogok anyajogaként kiemelkedő szerepet tölt be az alapjogok körében. Politikai jogként esélyt teremt a demokrácia és a demokratikus közvélemény kialakítására és fenntartására, emellett a személyiség kibontakoztatásának egyik alapköve. Az Alaptörvény IX. cikkének szabályozásából, valamint az Alkotmánybíróság gyakorlatából is kitűnik, hogy számos más alapjoggal állhat kapcsolatban, akár szemben is, így a vélemények szabad megalkotása és mások alapjogsérelme között vékony határ húzódik. Ennek megtalálása a jogalkotó elhanyagolhatatlan feladata.
A dolgozat feltérképezi a véleményszabadság és a közéleti szereplőket érő kritika kapcsolatát és annak határvonalait. Nemzetközi és hazai példákon keresztül tárja fel a közszereplés problémáit: az emberi méltóságot sértő megnyilvánulásokat. A kutatás részletesen kitér a közérdek és a magánélet közötti egyensúly kérdésére, és napjainkban megjelenő viták elemzésével rávilágít a közéleti szereplőket érintő szabályozás hiányára, illetve a magyar bírói gyakorlat reformjának szükségességére. Kiemelt témaként kezeli a közéleti szerepvállalás önként vagy nem önként vállalt jellegének kérdését. Végül megoldásokat is megfogalmaz a személyiségi jogvédelem hatékonyabbá tételére, például a közösségi média „trollkodó” kommentelőivel szembeni szankciórendszer kidolgozásával, amely arányosan korlátozza a véleménynyilvánítás szabadságát, ugyanakkor védelmet biztosít az érintettek, a vélemény „céltáblái” számára.



